b'\n_START_ARTICLE_\nSlackware\n_START_SECTION_\nSejarah\n_START_PARAGRAPH_\nKeluaran Slackware yang pertama, versi 1.00 dikeluarkan pada 16 Julai 1993 oleh Patrick Volkerding. Edaran ini diasaskan dengan teras SLS Linux dan diagihkan pada imej yang boleh dimuatkan pada cakera liut 3\xc2\xbd" yang disebarkan menggunakan FTP melalui Internet._NEWLINE_Istilah \'Slackware\' diasaskan daripada ayat \'Slack\' yang diasaskan oleh \'Church of subgenius\', bermaksud, kebebasan._NEWLINE_Pada tahun 1999, Slackware 4 telah meningkat kepada Slackware 7 dengan mendadak. Ini telah menimbulkan keributan dalam dunia penggemar Linux, terutamanya penggemar Slackware. Keadaan ini dijelaskan oleh Patrick Volkerding sebagai strategi pemasaran untuk menunjukkan Slackware Linux adalah seiring dengan keluaran edaran Linux lain yang mempunyai keluaran 6 pada masa tersebut._NEWLINE_Pada tahun 2004, Patrick Volkerding mengalami masalah kesihatan sekaligus menimbulkan keraguan pada masa depan pembangunan Slackware. Walau bagaimanapun, kesihatan Patrick telah beransur baik, dan pembangunan Slackware telah diteruskan dengan keluaran Slackware 11._NEWLINE_Pada tahun 2005, GNOME telah dikeluarkan dari edaran Slackware, bermula dari keluaran 10.2._NEWLINE_Pada tahun 2006, keluaran Slackware Linux 11 telah dikeluarkan. Ini adalah anjakan yang agak tinggi dari keluaran 10.2.\n_START_SECTION_\nSlackware-current\n_START_PARAGRAPH_\nSlackware-current adalah gedung slackware yang mengandungi pakej-pakej eksperimen yang digunakan untuk pembangunan Slackware. Kebanyakkan pengguna Slackware yang inginkan sistem Slackware mereka berada pada tahap termaju akan menggunakan pakej-pakej pada gedung Slackware-current pada sistem mereka.\n_START_SECTION_\nKISS\n_START_PARAGRAPH_\nKISS atau "keep it simple, stupid" (ringkas) adalah konsep yang menjelaskan falsafah Slackware. Ramai yang mempertikaikan konsep "ringkas" yang digunakan oleh Slackware, kerana Slackware tidak mudah digunakan bagi mereka yang baru berjinak dengan Linux. Jadi konsep "ringkas" yang digunakan oleh Slackware di sini adalah merujuk kepada mudah dalam konteks reka bentuk sistem itu sendiri, dan bukan mudah dari aspek penggunaan._NEWLINE_Walaupun terdapat banyak kritikan yang mempertikaikan konsep ini, dengan alasan sebuah sistem pengendalian Linux perlu memikirkan kemudahan untuk pengguna supaya sistem pengendalian Linux dapat diterima pakai oleh setiap lapisan, Slackware masih mengekalkan konsep reka bentuk ini sehingga ke hari ini._NEWLINE_Konsep reka bentuk ini membuatkan Slackware lebih pantas dan stabil berbanding edaran-edaran Linux yang lain.\n_START_SECTION_\nSkrip mula\n_START_PARAGRAPH_\nSlackware menggunakan skrip awal seperti yang digunakan oleh BSD. Ini berbeza dengan kebanyakkan edaran Linux lain yang menggunakan skrip awal berdasarkan System V.\n_START_SECTION_\nZipSlack\n_START_PARAGRAPH_\nZipslack adalah edaran Slackware yang telah dikecilkan saiznya ke 100MB, untuk dimuatkan ke cakera ZIP. Sistem zipslack tidak mempunyai antara muka grafik (boleh ditambah kemudian) tetapi mempunyai asas sistem rangkaian dan pengkompil. Zipslack menggunakan sistem fail FAT/FAT32 untuk memudahkan pemasangan pada sistem yang menggunakan Microsoft Windows tanpa perlu melakukan pembahagian pada cakera keras.\n_START_SECTION_\nForum Perbincangan\n_START_PARAGRAPH_\nSlackware dibincangkan di banyak laman forum Internet, dan juga kumpulan berita Usenet news:alt.os.linux.slackware dan saluran-saluran IRC seperti irc://irc.oftc.net/#slackware, irc://chat.freenode.net/##slackware dan irc://chat.freenode.net/#slackman.'